Sigurþór , Júlía og Sigurbjörg Meðalfelli . Flest verðlaun sýningarinnar 2020 runnu til hrossaræktendanna á Meðalfelli Folaldasýning Adams Minnsta hestamannafélagið á landinu , Hestamannafélagið Adam í Kjós , hélt fyrsta almenna hestaviðburð ársins hér á landi þann 12. janúar 2020 , þegar folaldasýning félagsins fór fram í Miðdal í Kjós . Oft veltur lítil þúfa þungu hlassi . Árið 2020 verður gott ár fyrir íslenska hestinn . Eins og oft áður voru fengnir til dómstarfa þeir Þorvaldur Kristjánsson , ábyrgðarmaður í hrossarækt o.fl. , og Halldór Guðjónsson , sem er kunnur hestamaður í Dallandi . Á sýninguna mættu með folöld sín félagar í hestamannafélaginu , hrossaræktendur í Kjósinni og nágrannasveitarfélögum . Verðlaunað var fyrir fyrstu þrjú sæti í flokki hestfolalda og flokki merfolalda og dæmt var um glæsilegasta folald sýningarinnar í eigu félagsmanns í Adam . Fjöldi gesta mætti á sýninguna , sem fór fram í frábærri aðstöðu hjá Miðdalshjónunum Svönu og Guðmundi . Glæsilegasta folald sýningarinnar var kosið Mjallhvít frá Þúfu , sem er í eigu Guðríðar Gunnarsdóttur og Björns Ólafssonar , sem lengi hafa kennt hrossarækt sína við Þúfu í Kjós . Mjallhvít var jafnframt hæst dæmda merfolaldið . Hæst dæmda hestfolaldið var Skuggi frá Flekkudal , sem er í eigu Guðnýjar G. Ívarsdóttur , sem ásamt Sigurði Guðmundssyni kennir hrossarækt sína við Flekkudal í Kjós . Húsráðendurnir Svanborg Magnúsdóttir og Guðmundur Davíðsson , Miðdal í Kjós , áttu merfolald í öðru sæti . Flest verðlaun sýningarinnar runnu þó til hrossaræktendanna á Meðalfelli í Kjós , þeirra Sigurbjargar Ólafsdóttur og Sigurþórs Gíslasonar , sem áttu merfolald í þriðja sæti og hestfolöld í öðru og þriðja sæti . Úrslit sýningarinnar voru þessi : 1 . Mjallhvít frá Þúfu . Móðir : Þyrnirós frá Þúfu . Faðir : Herkúles frá Ragnheiðarstöðum . 2 . Sólstaða frá Miðdal . Móðir : Ská frá Miðdal . Faðir : Aðall frá Nýja-bæ . 3 . Eik frá Meðalfelli . Móðir : Nípa frá Meðalfelli . Faðir : Sproti frá Innri-Skeljabrekku . 1 . Skuggi frá Flekkudal . Móðir : Ól frá Flekkudal . Faðir : Skugga-Sveinn frá Þjóðólfshaga . 2 . Dynjandi frá Meðalfelli . Móðir : Dagný frá Meðalfelli : Faðir : Hávaði frá Haukholtum . 3 . Krókur frá Meðalfelli . Móðir : Klækja frá Stóra-Kroppi . Faðir : Sólon frá Heimahaga .